EA SPORTS™ ONLINE
JÄSENYYSSOPIMUS
Tervetuloa EA SPORTS™ onlineen. Kun käyttäjä rekisteröityy palvelun jäseneksi ja käyttää sen toimintoja, hän hyväksyy tässä sopimuksessa ja EA SPORTS™:in yksityisyyden suoja -sopimuksessa mainittavat ehdot ja rajoitukset. Tässä sopimuksessa on kaksi osaa: Käyttäytymissäännöt ja Palvelun ehdot.
· Käyttäytymissäännöissä kerrotaan niistä tärkeistä säännöistä, joita käyttäjien tulee noudattaa palvelua käyttäessään. Käyttäytymissääntöihin kuuluu myös kappale, jossa kerrotaan säännöistä joita käyttäjän tulee noudattaa, jos hän haluaa ryhtyä palvelun sisällä toimivan kerhon johtajaksi.
· Palvelun ehdoissa kerrotaan tärkeää tietoa siitä, miten Electronic Arts ylläpitää tätä palvelua sekä ehtoja ja rajoituksia, joita palvelun käyttäjien tulee noudattaa.
KÄYTTÄJÄN TULEE LUKEA HUOLELLISESTI KOKO TÄMÄ SOPIMUS.
Huom: Tässä sopimuksessa EA SPORTS™ online -Internet-palveluun viitataan usein termillä “palvelu”, ja EA SPORTS™ onlinen jäsentiliin termillä “tili”. Lisäksi Electronic Artsiin saatetaan viitata termeillä “EA” tai “me”.
A. KÄYTTÄYTYMISSÄÄNNÖT
EA tuottaa interaktiivista viihdettä tarkoituksenaan tehdä jokaisen käyttäjän peli- ja Internet-kokemuksesta niin miellyttävä kuin mahdollista. EA ei hyväksy tai salli yhdenkään käyttäjän pilaavan muiden käyttäjien EA-kokemusta epäasiallisella tai loukkaavalla käytöksellä.
Huom: Osion A kohtaan Käyttäytymissäännöt saatetaan viitata termillä “säännöt”.
JOS KÄYTTÄJÄ RIKKOO YHTÄKÄÄN NÄISTÄ SÄÄNNÖISTÄ, HÄNEN TILINSÄ JA KÄYTTÖOIKEUTENSA VOIDAAN LAKKAUTTAA VÄLITTÖMÄSTI. TÄLLAISESSA TAPAUKSESSA PALVELUN KÄYTÖSTÄ MAKSETTUA KÄYTTÖMAKSUA EI PALAUTETA – OLI SUMMA MILLAINEN HYVÄNSÄ – JA KÄYTTÄJÄ MENETTÄÄ MYÖS KAIKEN JÄLJELLÄ OLEVAN KÄYTTÖAIKANSA.
ELECTRONIC ARTSIN ASIAKASTUKIHENKILÖT TULKITSEVAT JA TOIMEENPANEVAT NÄITÄ SÄÄNTÖJÄ KOHTUUDEN RAJOISSA HARKINTANSA MUKAAN. ASIAKASTUKIHENKILÖIDEN PÄÄTÖS ON LOPULLINEN.
KÄYTTÄJÄN ON SYYTÄ HUOMATA, ETTÄ EA EI OLE VELVOLLINEN ILMOITTAMAAN HÄNELLE TILINSÄ SULKEMISESTA, MUTTA VOI HALUTESSAAN TEHDÄ NIIN.
Huom: Kerhojen johtajia koskevat erityissäännöt löytyvät alta kohdasta “Kerhon johtajia koskevat erityissäännöt”.
Säännöt ovat:
1. Käyttäjä ei saa tarkoituksellisesti loukata, uhata, nolata tai häiritä toista pelaajaa tai asettaa toista pelaajaa kiusalliseen tai epämukavaan tilanteeseen.
2. Käyttäjä ei saa toistuvasti häiritä muita pelaajia pelin aikana tai, mikä pahempaa, toistuvasti keskeyttää peliään ennen ottelun päättymistä. Reilu peli ennen kaikkea.
3. Käyttäjä ei saa käyttää laitonta, haitallista, uhkaavaa, loukkaavaa, häiritsevää, häpäisevää, siivotonta, vastenmielistä, vihamielistä, rasistista, etnisesti loukkaavaa tai jollain muulla tavoin kyseenalaista kieltä toista pelaajaa kohtaan. Tämä sääntö pätee sekä normaalein kirjaimin käytävään viestintään että numero-kirjain-merkkiyhdistelmiin, kuten ”51null3 0n r05k1@”. Samat kielenkäyttöä koskevat säännöt pätevät sekä yleisten että yksityisten kerhojen nimiin ja tunnuksiin. EA ei salli kerhojen nimiä tai tunnuksia, jotka ovat rasistisia, sovinistisia, eri uskontokuntia, etnisiä ryhmiä tai seksuaalivähemmistöjä loukkaavia, vihamielistä ajatusmaailmaa levittäviä tai millään muulla tavoin asiattomia tai arveluttavia. Asiallisuus on homman nimi.
4. Valheellinen Electronic Artsin asiakastukihenkilönä esiintyminen on kiellettyä. Minkä tahansa liigan, pelaajayhdistyksen tai urheilujoukkueen jäsenenä, työntekijänä tai edustajana valheellisesti esiintyminen tai virheellisen kuvan antaminen itsestään on kiellettyä.
5. Kaikenlaisten tuotteiden tai palvelujen mainostaminen tässä palvelussa käyttäjän toimesta on kiellettyä. Ketjukirjeet ja pyramidimyyntitoimet ovat kiellettyjä. Kaikkien palvelun osa-alueiden, palvelun Internet-sivujen ja ilmoitustaulujen käyttäminen mihin tahansa tiedonkeruuseen palvelun jäsenistä, mukaan lukien käyttäjien jäsennimet, on kiellettyä. Mainitunlaisten jäsentietojen käyttäminen ei-toivottujen sähköpostiviestien lähettämiseen tai johonkin muuhun tarkoitukseen on kiellettyä. Palvelun ja kaikkien sen tarjoamien pelien ja toimintojen kaupallinen hyödyntäminen on kiellettyä. Palvelu on tarkoitettu urheilupelien pelaamiseen, ei käyttäjän (tai kenenkään muun) liiketoimien mainostamiseen.
6. Paikallisten, osavaltio- tai läänikohtaisten, kansallisten ja kansainvälisten lakien ja säädösten rikkominen on kiellettyä. EA ei salli keskustelua minkäänlaisista laittomista toimista, kuten hakkeroimisesta, puhelinverkkoihin murtautumisesta tai piratismista, eikä myöskään minkäänlaisten laittomien huumeiden tai aineiden mainostamista. Niin ikään keskustelu nykylakien mukaan laittomista toimista, erityisesti toisen käyttäjän väkivallalla uhkaamisesta, on äärimmäisen kiellettyä.
7. Käyttäjällä ei ole lupaa millään tavoin muokata mitään palvelun osa-aluetta tai Internet-sivua, jos EA ei ole sitä erityisesti sallinut.
8. Käyttäjä ei saa palvelua käyttäessään tai millään palvelun Internet-sivulla tai ilmoitustaululla ollessaan järjestää minkään laittomasti kopioidun ohjelmiston, tekijänoikeuksia millään tavalla loukkaavan materiaalin tai salakuljetetun tavaran vaihtoa, myyntiä tai siirtoa. Palvelua ja mitään sen Internet-sivuista tai ilmoitustauluista ei saa käyttää mihinkään laittomaan tarkoitukseen.
9. Palvelua käyttäessään käyttäjän on noudatettava kaikkia voimassaolevia lakeja, sääntöjä ja säännöksiä. Käyttäjän on siis noudatettava myös kaikkia kolmansien osapuolten toimittamien teknologioiden ja sisältöjen käyttöä koskevia sääntöjä, interaktiivisten palveluntarjoajien asettamia sääntöjä, ja kaikkia suoritettavaa toimea koskevia kansallisia, osavaltio- tai läänikohtaisia, paikallisia ja ulkomaisia lakeja. Tietämättömyys lain kirjaimesta ei ole riittävä puolustus. Internetin ulkopuolisessa maailmassa päteviä lakeja täytyy noudattaa myös Internetissä. EA ei salli vähäisintäkään laitonta toimintaa palvelussa. Tällaisten tapausten selvittämisessä EA toimii yhteistyössä viranomaisten kanssa.
10. Käyttäjä ei saa järjestää kerhoja tai ryhmiä, joiden toiminta perustuu tai jotka sallivat tai noudattavat toiminnassaan rasistisia, sovinistisia, minkään uskontokunnan, etnisen tai seksuaalisen ryhmän vastaisia tai ylipäätään vihamielisiä periaatteita, tai joiden toiminta perustuu minkäänlaiseen epäasialliseen materiaaliin tai jotka sallivat tai käyttävät toiminnassaan tällaista materiaalia.
11. Käyttäjä ei saa käyttää tätä palvelua tai sen Internet-sivuja tai ilmoitustauluja mihinkään muuhun kuin EA:n hyväksymään pelisidonnaiseen toimintaan.
12. Käyttäjä ei saa asettaa tai lähettää kenenkään pelaajan oikeita henkilötietoja palveluun tai minkään palvelun Internet-sivun tai ilmoitustaulun välityksellä mihinkään muuhun kohteeseen.
13. Käyttäjä ei saa antaa Electronic Artsille virheellistä tietoa tai tietoisesti salata Electronic Artsilta mitään tietoa (kuten mitään laskutukseen vaadittavia tietoja tai sähköpostiosoitteita), jota kysytään palveluun rekisteröidyttäessä. Käyttäjä on velvollinen pitämään luovuttamansa tiedot ajan tasalla seuraavan Internet-osoitteen avulla: www.easports.com.
14. Käyttäjällä ei ole lupaa lähettää tai välittää palvelun tai yhdenkään sen Internet-sivun tai ilmoitustaulun kautta muuhun kohteeseen mitään tekijänoikeuksin tai tavaramerkein suojattua sisältöä, johon käyttäjällä ei ole täysiä oikeuksia, ellei käyttäjällä ole näyttää materiaalin tekijältä, tekijänoikeuksien haltijalta tai tavaramerkin omistajalta saatua kirjallista suostumusta.
15. Käyttäjä ei saa puuttua, hakkeroida tai yrittää purkaa mitään palvelua ylläpitävään palvelimeen tulevia tai siltä lähteviä lähetyksiä.
16. Käyttäjä ei saa hyödyntää palvelusta tai mistään EA SPORTS™:in tuotteesta mahdollisesti löytyviä virheitä saadakseen näin epäreilulla tavalla etulyöntiaseman pelissä eikä hän myöskään saa välittää tietoa tällaisen virheen olemassaolosta (yksityisesti tai julkisesti) yhdellekään toiselle palvelun käyttäjälle.
17. Käyttäjä ei saa pelata mitään EA SPORTS™:in peliä missään sellaisessa palvelussa tai minkään sellaisen palvelun välityksellä, jota ei ylläpidä Electronic Arts tai joka ei ole Electronic Artsin hyväksymä. Käyttäjä ei saa osallistua sellaisiin Internet-palveluihin, jotka tuottavat käyttäjän EA SPORTS™ -peleihin peli- tai muita toimintoja, joita Electronic Arts ei ole hyväksynyt.
18. Käyttäjä ei saa luoda, käyttää tai ylläpitää palvelinemulaattoreita tai muita Internet-sivustoja, jotka tuottavat peli- tai muita Internet-toimintoja EA SPORTS™ –tuotteisiin, eikä käyttäjä saa lähettää tai välittää mitään apuohjelmia, emulaattoreita tai muita ohjelmointityökaluja, jotka saattaisivat mahdollistaa jonkin EA SPORTS™ –tuotteen peli- tai muut Internet-toiminnot ilman Electronic Artsin kirjallista lupaa.
19. Käyttäjä ei saa toimia tavalla, joka estää muita palvelun käyttäjiä nauttimasta EA SPORTS™ –peleistään tai käyttämästä palvelua sääntöjen edellyttämällä tavalla tai lisää Electronic Artsin kaikkien käyttäjien iloksi tuottaman palvelun ylläpitokustannuksia tai hankaloittaa palvelun ylläpitoa.
20. Käyttäjä ei saa häiritä chattien tai muun viestinnän kulkua loukkaavalla kielenkäytöllä, solvauksilla, toistuvilla rivinvaihtonäppäimen painalluksilla, tai suurilla kuvilla, jotka estävät muita käyttäjiä lukemasta tekstiä, huutamalla häiritsemistarkoituksessa [käyttämällä ainoastaan suuria kirjaimia] tai tukkimalla keskustelua toistuvilla viesteillä. Tällainen käytös on Internet-ilkivaltaa ja estää muita käyttäjiä nauttimasta palvelusta.
21. Käyttäjä ei saa pyrkiä selvittämään palvelun muiden jäsenten salasanoja, muita tilitietoja tai mitään henkilökohtaisia tietoja.
Huom: EA:n henkilökuntaan kuuluvat henkilöt EIVÄT KOSKAAN pyydä käyttäjää paljastamaan salasanaansa. Käyttäjän ei tule missään tapauksessa luovuttaa kenellekään Internetissä salasanaansa, muistutussanojaan tai laskutustietojaan.
22. Käyttäjä ei saa ladata palveluun vahingoittuneita tiedostoja tai tiedostoja, jotka sisältävät viruksia.
23. Käyttäjä ei saa käyttää väärin pelissä olevia tuki- tai valituspainikkeita tai tehdä virheellisiä virheilmoituksia EA:n henkilökunnalle.
24. Käyttäjä ei saa luovuttaa tiliään sellaisten henkilöiden käyttöön, jotka ovat aiemmin olleet palvelun jäseniä ja joiden jäsenyys on keskeytetty EA:n toimesta.
Kerhon johtajia koskevat erityissäännöt
Omaa kerhoaan johtavilla käyttäjillä on hyvin vastuullinen asema EA SPORTS™ onlinessa. Kerhon johtajalla on velvollisuus tehdä parhaansa, jotta kerhon ja palvelun muut jäsenet voisivat aina nauttia palvelusta parhaalla mahdollisella tavalla. Kerhon johtaja on oman käytöksensä lisäksi vastuussa myös kerhonsa jäsenten käytöksestä kaikissa kerhoon liittyvissä palveluissa ja toiminnoissa. Kerhon johtajan tulee varmistaa, että kaikki kerhon jäsenet noudattavat Jäsenyyssopimuksen sääntöjä. Lisäksi kerhon johtajan tulee ymmärtää, että häntä sitovat myös seuraavat erityissäännöt.
Kerhon johtajaa koskevat säännöt:
1. Kerhon johtajan tulee ymmärtää, että hän on vastuussa kaikkien kerhonsa jäsenten käytöksestä kaikilla kerhoon liittyvillä palveluilla ja sivuilla. Tämä sisältää kerhon kotisivut, jäsenlistat, ilmoitustaulut ja turnaukset, mutta ei rajoitu vain niihin.
2. Kaikkien palvelun jäsenten tulee noudattaa aiemmin lueteltuja Käyttäytymissääntöjä. Kerhon johtajan velvollisuus on ilmoittaa sääntöjen rikkojista ja estää heidän pääsynsä kerhoon. Kerhon johtajaa ja muita jäseniä saatetaan rangaista jäsenen tekemästä sääntörikkeestä.
3. Käyttäjällä ei ole lupaa lähettää tai välittää palveluun tai sen Internet-sivujen tai ilmoitustaulujen kautta muuhun kohteeseen mitään tekijänoikeuksin tai tavaramerkein suojattua sisältöä, johon käyttäjällä ei ole täysiä oikeuksia, ellei käyttäjällä ole näyttää materiaalin tekijältä, tekijänoikeuksien haltijalta tai tavaramerkin omistajalta saatua kirjallista suostumusta. Tämä pätee myös kerhojen tunnuksiin.
4. Käyttäjä ei saa perustaa kerhoja tai ryhmiä, joiden toiminta perustuu tai jotka sallivat tai noudattavat toiminnassaan rasistisia, sovinistisia, minkään uskontokunnan, etnisen tai seksuaalisen ryhmän vastaisia tai ylipäätään vihamielisiä periaatteita, tai joiden toiminta perustuu jonkinlaiselle epäasialliselle materiaalille tai jotka sallivat tai käyttävät toiminnassaan sellaista materiaalia.
5. Kerhon johtaja ei voi hylätä kerhoaan. Kerhon johtaja on vastuussa kerhonsa jäsenille ja hänen velvollisuutensa on ylläpitää kerhoaan ja säännöllisesti päivittää kerhon uutislistat, ilmoitustaulut ja jäsenluettelot. EA voi halutessaan poistaa hylätyt ja käyttämättömät kerhot. Jos jäsen haluaa luopua kerhon johtajan asemastaan, hänen täytyy siirtää johtajuutensa toiselle johtajaksi suostuvalle jäsenelle. Kaveria ei jätetä!
Jos käyttäjä huomaa jonkun palvelun käyttäjän rikkovan yllä mainittuja Käyttäytymissääntöjä, hänen tulee ilmoittaa tapauksesta palvelun ”Asiakastuki”-toiminnon avulla (esimerkiksi ilmoittaa loukkaavasta kielenkäytöstä).
Henkilö, joka on aiemmin ollut palvelun käyttäjä, mutta jonka tili on sääntörikkomusten vuoksi pysyvästi suljettu, ei saa käyttää palvelua ilman Electronic Artsin riittävillä oikeuksilla varustetun edustajan antamaa kirjallista suostumusta.
Electronic Arts ei hyväksy tai tunnusta ulkopuolisia palveluja, joiden välityksellä käyttäjät voivat vaihtaa pisteitä, etuja tai ominaisuuksia, joita heille voi kertyä palvelun käytöstä tai EA SPORTS™ –pelien pelaamisesta. Tämä pätee myös erityisissä huutokauppapalveluissa, sellaisissa kuten eBay™ tai Yahoo!™, tapahtuvaan pisteiden tai EA-eliittikorttien vaihtoon. EA ei ole millään tapaa vastuussa tällaisista vaihdoista, eikä lainkaan tue niitä. TÄLLAISISSA PALVELUISSA OMAISUUTTA VAIHDETTAESSA TULEE NOUDATTAA ÄÄRIMMÄISTÄ VAROVAISUUTTA! KÄYTTÄJÄN TULEE HYVÄKSYÄ, ETTÄ EDELLÄ MAINITUT SÄÄNNÖT PÄTEVÄT KAIKKIIN HENKILÖIHIN, JOIDEN KÄYTTÄJÄ ANTAA KÄYTTÄÄ OMAA EA SPORTS™ ONLINE –TILIÄÄN TAI KÄYTTÄJÄTUNNUSTAAN, JA ETTÄ JOS TÄLLAINEN HENKILÖ RIKKOO MAINITTUJA SÄÄNTÖJÄ, ON TILINSÄ TAI TUNNUKSENSA LUOVUTTANUT KÄYTTÄJÄ TÄLLÖIN VASTUUSSA KAIKISTA SEURAUKSISTA (MYÖS TILIN SULKEMISESTA).
JOTTA PALVELUN KÄYTTÄMINEN OLISI KAIKILLE MAHDOLLIMMAN MIELLYTTÄVÄÄ, EA SAATTAA AJOITTAIN TEHDÄ TARPEELLISIA MUUTOKSIA TAI KÄYNNISTÄÄ UUDELLEEN JOITAKIN PALVELUN TOIMINTOJA, JOTTA PALVELU SAATAISIIN TOIMIMAAN TARKOITUKSENMUKAISESTI. NÄMÄ MUUTOKSET SAATTAVAT VAIKUTTAA KÄYTTÄJÄN KOMENTAMIIN HAHMOIHIN JA JOUKKUEISIIN JA AIHEUTTAA ONGELMIA PELIMAAILMASSA.
TÄSSÄ SOPIMUKSESSA MAINITTUJA SÄÄNTÖJÄ SAATETAAN MUUTTAA TAI UUSIA SAATETAAN LISÄTÄ MILLOIN HYVÄNSÄ. KÄYTTÄJÄN TULEE SÄÄNNÖLLISESTI TARKISTAA PALVELUN INTERNET-SIVUILTA ELECTRONIC ARTSIN MAHDOLLISESTI TEKEMÄT SÄÄNTÖMUUTOKSET.
B. PALVELUN EHDOT
Huom: Palvelussa ja tässä sopimuksessa saatetaan ajoittain viitata näihin palvelun ehtoihin termillä “PE”.
Jäsenyyden perusteet
Palvelun jäsenet voivat osallistua sen tiettyihin peleihin ja toimintoihin. Tämä Jäsenyyssopimus sekä kaikki itse palvelusta löytyvät tiettyä peliä, toimintoa, kilpailua tai arvontaa koskevat säännöt ja ohjeet muodostavat palvelun käyttöä koskevan sopimuskokonaisuuden, jonka osapuolet ovat käyttäjä ja EA. Jos Jäsenyyssopimuksen ja minkä tahansa palvelussa esillä olevan säännön tai ohjeen välillä on ristiriitoja, ratkaisee EA yksin oikean toimintamenetelmän oman harkintansa mukaan. Palvelun jäsenen tulee hyväksyä kaikki säännöt ja ehdot, jotka sisältyvät tähän sopimukseen ja EA:n yksityisyyden suojasopimukseen, joka muodostaa osan Jäsenyyssopimusta.
Kun käyttäjä hyväksyy tämän sopimuksen ja suorittaa loppuun EA:n rekisteröitymisprosessin, hän luo EA SPORTS™ online –tilin (”tili”) ja valitsee itselleen kirjauduttaessa käytettävän jäsennimen ja salasanan. Jäsennimi toimii käyttäjän Internet-henkilöllisyytenä. Käyttäjä ei voi valita nimeä, jota käyttää toinen käyttäjä, eikä jäsennimi saa olla siivoton tai muuten loukkaava ja sitä ei saa käyttää sellaisella tavalla, että se rikkoo palvelun ehtoja tai Käyttäytymissääntöjä. Käyttäjä ei saa luovuttaa väärää tietoa rekisteröityessään.
Käyttäjä on yksin vastuussa kaikesta tilillään tapahtuvasta toiminnasta ja tietokonelaitteistonsa tietoturvasta. On äärimmäisen tärkeää, ettei käyttäjä luovuta salasanaansa muille käyttäjille. EA ei pyydä käyttäjää paljastamaan omaa salasanaansa tai ota omatoimisesti yhteyttä käyttäjään ja kysy tältä tämän muistutussanoja. Käyttäjä ei saa luovuttaa salasanaansa muille käyttäjille. Käyttäjän tulee ymmärtää, että hän on yksin korvausvelvollinen oman tilinsä laittoman tai asiattoman käytön aiheuttamista vahingoista, ja myöntää EA:n vastuuvapaus sekä hyvittää tälle mahdolliset vahingot. Tämä vastuuvapaus kattaa myös sellaisten henkilöiden suorittamat laittomat ja asiattomat toimet, joille käyttäjä on antanut luvan käyttää omaa tiliään. Käyttäjän tili on vaarassa, jos tämä antaa jonkun käyttää sitä asiattomasti, ja jäsenyys voidaan keskeyttää, jos käyttäjä tai kuka tahansa tiliä käyttävä rikkoo mitä tahansa tämän Jäsenyyssopimuksen osiota. Jos käyttäjän tili suljetaan, ei hän voi liittyä uudelleen palvelun jäseneksi ilman EA:n myöntämää erillislupaa. Käyttäjä ei saa myydä tai luovuttaa palkkiota vastaan oman tilinsä tai palvelun käyttöoikeutta.
Hinnat ja laskutus
Kun käyttäjän ilmainen koeaika on päättynyt, ja hän on käyttänyt loppuun kaikki ansaitsemansa tarjoukset ja edut, hänen tulee maksaa palvelun käytöstä luottokortillaan. Ajantasaiset hinnastot ja laskutuskäytännöt voi tarkistaa EASO-palvelun osiosta Laskutus ja tilaus www.easports.com. Kun käyttäjä ilmoittaa EA:lle luottokorttitietonsa, hän samalla vakuuttaa, että hän on tilausmaksun maksamiseen käytetyn luottokortin laillinen käyttäjä. Kuukausina, jona käyttäjä käyttää palvelua, hän samalla vahvistaa EA:n oikeuden veloittaa luottokortilta palvelun tilausmaksun. Käyttäjän tulee ensi tilassa ilmoittaa EA:lle kaikista muutoksista, jotka koskettavat luottokortin tilinumeroa, kortin umpeutumispäivää ja/tai laskutusosoitetta, tai mikäli luottokortin voimassaoloaika päättyy tai se jostakin syystä mitätöidään.
TILAUSMAKSUT ON MAKSETTAVA ETUKÄTEEN JA NIITÄ EI PALAUTETA KOKONAAN EIKÄ OSITTAIN. EA pidättää itsellään oikeuden milloin tahansa muuttaa palvelujensa hinnoittelua tai laskutuskäytäntöjä. EA ilmoittaa mahdollisista muutoksista vähintään kolmekymmentä (30) päivää etukäteen. Muutoksista tiedotetaan ilmoituksella palvelun osiossa Laskutus ja tilaus. Jotta käyttäjä saisi ajoissa tiedon mahdollisista muutoksista, on hän velvollinen säännöllisesti tarkistamaan kyseisestä osiosta ajantasaiset hinnat ja laskutuskäytännöt. Jos käyttäjä yhä jatkaa palvelun käyttöä kolmenkymmenen (30) päivän kuluttua siitä, kun muutoksista ensi kertaa ilmoitettiin palvelun osiossa Laskutus ja tilaus, EA tulkitsee sen tarkoittavan, että käyttäjä hyväksyy muutokset. Jos käyttäjä kokee, ettei voi hyväksyä muutoksia, hän voi milloin tahansa peruuttaa palvelun jäsenyytensä, mutta tällaisessa tapauksessa EA ei palauta mitään käyttäjän ennen jäsenyyden peruutusta maksamia maksuja eikä EA osita maksuja. Jos palvelun käytöstä tulee maksaa käyttö- tai liikevaihtoveroa, EA voi periä käyttäjältä tilausmaksun ja palvelun osiossa Laskutus ja tilaus esitetyn hinnaston mukaisten palkkioiden lisäksi myös kyseiset verot. Katso lisätietoja osion Laskutus ja tilaus kohdasta Usein esitetyt kysymykset.
Tilinsä haltijana käyttäjä on vastuussa kaikista maksuista, veroista ja ostoista, joita tilille on suorittanut käyttäjä tai kuka tahansa tiliä käyttävä henkilö, mukaan lukien käyttäjän perhe ja ystävät. Käyttäjä on siis yksin vastuussa kaikesta tilinsä käytöstä ja tilille tehdyistä ostoista. Poikkeuksen muodostaa tapaus, jossa tilin tai luottokortin tiedot on laittomasti ja vääryydellä käyttöönsä hankkinut henkilö, jolle käyttäjä ei ole myöntänyt oikeutta käyttää tiliä.
Asiallinen Internet-sisältö
”Sisällöllä” tarkoitetaan ohjelmistoa, viestintää, kuvia, ääniä ja kaikkea sitä materiaalia ja tietoa, jota käyttäjä voi palvelussa nähdä. Suurimman osan palvelun sisällöstä tuottavat EA, sen yhteistyökumppanit, itsenäiset sisällöntuottajat ja muut palvelun jäsenet. EA ei tarkasta etukäteen kaikkea palvelussa esillä olevaa sisältöä. EA ei ole millään tavalla vastuussa sisällöstä, jonka ovat tuottaneet palvelun jäsenet tai palvelun muut vieraat. EA ei salli, hyväksy tai tarkasta etukäteen mitään sisältöä, jota käyttäjät lähettävät palveluun, sen Internet-sivustoille tai ilmoitustauluille. EA varaa itselleen oikeuden poistaa palvelusta kyseenalaisena tai asiattomana pitämänsä sisällön. EA tai sen yhteistyökumppanit eivät ole korvausvelvollisia tai millään tavalla vastuussa minkään sisällön poistamatta jättämisestä tai poistamisen viivästymisestä. Käyttäjä on yksin vastuussa palvelusta löytyvän sisällön täydellisyydestä, oikeellisuudesta ja käyttökelpoisuudesta.
Palvelun jäsenet ja muut vieraat voivat tuottaa sisältöä chateissa, ilmoitustauluilla ja pelien aikana tapahtuvissa keskusteluissa jne. Myös tällaisen sisällön on vastattava EA:n vaatimuksia ja jos se ei EA:n henkilökunnan mielestä täytä näitä vaatimuksia, EA voi halutessaan poistaa sisällön.
Sisällölle asetetut vaatimukset voivat vaihdella sen mukaan, missä osiossa palvelua käyttäjä liikkuu, millaista peliä hän pelaa ja millaisia odotuksia yhteisöllä on. Jotkin pelit ja keskustelut saattavat sisältää voimakkaampaa kielenkäyttöä kuin toiset, esimerkiksi mietoja voimasanoja. Tästä huolimatta voimakkaat epäasialliset ilmaukset, karskit tai avoimen seksuaaliset viittaukset, laittomia huumeita koskevat keskustelut ja vihamieliset ilmaukset ovat aina loukkaavia ja siten aina palveluun sopimatonta sisältöä. On tilanteita - mainitut tapaukset pois lukien - jotka lukeutuvat niin kutsuttuihin ”harmaisiin alueisiin”. Tällaisissa tapauksissa lopullisen ratkaisun sisällön kyseenalaisuudesta tekee EA. Asian ratkaisu on yksin EA:n päätäntävallassa ja EA:n päätös on lopullinen.
EA:n edustajat voivat tarkkailla käyttäjien viestintää, joka tapahtuu palvelussa, kaikilla palvelun Internet-sivustoilla ja ilmoitustauluilla. On kuitenkin mahdotonta tarkastaa kaikkien näiden alueiden sisältöä ja siksi niin ei tehdä. On siis mahdollista, että käyttäjä kohtaa jotakin epämiellyttävää. Kohdatessaan jotain sellaista käyttäjän tulisi ilmoittaa palvelussa havaitsemastaan epäkohdasta pelin tukipalvelun sähköpostiosoitteeseen tai kyseisen palvelun osion valitussähköpostiosoitteeseen. On erittäin tärkeää, että käyttäjä käyttää harkintakykyään ilmoittaessaan epäkohdista, erityisesti valittaessaan muiden käyttäjien mielipiteistä. EA ei hyväksy tai tyrmää yhdenkään palvelun käyttäjän tai vieraan mielipiteitä, mutta mielipiteiden esitystapa vaikuttaa merkittävästi siihen, miten ne käsitellään.
Huom: EA:n asiakastukihenkilökunta ei koskaan kysy käyttäjältä hänen salasanaansa tai tilitietojaan.
Käyttäjä on vastuussa omasta käytöksestään
Käyttäjän tulee hyväksyä, että hän on henkilökohtaisesti vastuussa kaikesta palvelun käytöstään sekä kaikesta palvelussa tapahtuvasta viestinnästä ja toiminnasta, mukaan luettuna kaikki käyttäjän tuottama sisältö, ja että Electronic Arts Inc., sen tytäryhtiöt, yhteistyökumppanit, työntekijät, virkailijat tai johtajat eivät ole millään tavalla vastuussa tai korvausvelvollisia maksuista tai vahingoista, jotka aiheutuvat käyttäjän käytöksestä palvelussa tai käyttäjän palveluun tuottamasta sisällöstä, vaan että käyttäjä on mainituille tahoille korvausvelvollinen. Tämä kappale säilyy lainvoimaisena vielä tämän sopimuksen purkautumisen jälkeenkin.
Linkit kolmansien osapuolten sivustoille
Tämä palvelu saattaa sisältää hyperlinkkejä Internet-sivuille, joita ylläpitää jokin muu osapuoli, kuten mainostajat tai muut sisällön tuottajat kuin Electronic Arts Inc. Tällaiset sivut saattavat kerätä käyttäjää koskevaa tietoa tai pyytää käyttäjältä tämän henkilökohtaisia tietoja. EA ei ylläpidä tällaisia sivustoja eikä ole vastuussa näiden sivustojen sisällöstä, yksityisyyden suojasta, tiedonkeruumenetelmistä, kerätyn tiedon käyttötavoista tai tietojen julkistamismenetelmistä tai -tarkoituksista.
Yhteydenottaminen palveluun; viestinnän julkisuus
Kun käyttäjä ottaa yhteyden palveluun, EA saattaa kerätä palveluun sisäänkirjautumiseen käytettävältä tietokoneelta tietoa tietokoneen kokoonpanosta sekä kaikkea sellaista tietoa, joka liittyy EA SPORTS™ –pelien toimintaan tietokoneella. Kuten EA SPORTS™:in yksityisyyden suoja –sopimuksessa todetaan, EA ei kerää käyttäjää koskevaa henkilökohtaista tietoa ilmoittamatta siitä käyttäjälle ja kysymättä tältä lupaa tiedonkeruuseen.
Käyttäjän tulee ymmärtää ja hyväksyä, että kaikki käyttäjän muiden käyttäjien kesken suorittama viestintä chateissa, kokouksissa, ilmoitustauluilla ja kaikilla muilla palvelun viestintäväylillä, sen Internet-sivuilla ja ilmoitustauluilla on luonteeltaan julkista – ei siis millään tavoin yksityistä – ja että käyttäjä ei voi palvelua käyttäessään odottaa tai vaatia yksityisyyttä. Käyttäjän tulee ymmärtää, että kaikki käyttäjän tähän palveluun, mille tahansa sen Internet-sivuista tai ilmoitustauluista lähettämät henkilökohtaiset tiedot ovat mahdollisesti kaikkien muiden käyttäjien nähtävillä ja käytettävissä ja saattavat johtaa ei-toivottuihin yhteydenottoihin. EA kehottaakin, että käyttäjät eivät paljastaisi henkilökohtaisia tietojaan palvelun julkisissa viestimissä tai millään palvelun Internet-sivulla tai ilmoitustaululla. EA ei ole vastuussa tiedoista, joita käyttäjä lähettää palveluun, sen Internet-sivuille tai ilmoitustauluille muiden käyttäjien nähtäväksi, eikä muiden käyttäjien näiden tietojen pohjalta suorittamista toimista.
Tekijänoikeudet ja tavaramerkit; omistusoikeudet
Suurimman osan palvelun sisällöstä omistaa EA tai EA:lle lisenssin myöntänyt yritys, ja ne on suojattu tekijänoikeuslaeilla, tavaramerkeillä tai muilla immateriaalisen omaisuuden oikeuksia suojaavilla laeilla ja säännöksillä. Internetistä on erittäin helppoa kopioida materiaalia, mutta kopioinnin helppous ei silti tee siitä hyväksyttävää tai laillista. Käyttäjällä ei ole oikeutta kopioida tai ladata palvelusta, miltään sen Internet-sivulta tai ilmoitustaululta mitään sisältöä, jos EA ei ole erityisesti kehottanut käyttäjää niin tekemään.
Käyttäjällä ei ole oikeutta kopioida, lähettää, muokata, levittää, esittää julkisesti tai yksityisesti, muokata tai luoda jäljitelmiä tai johdannaisteoksia mistään palvelun sisällöstä ellei EA ole erityisesti kehottanut käyttäjää niin tekemään. Luvattoman kopion valmistaminen mistä hyvänsä palvelun sisällöstä voi johtaa käyttäjän tilin sulkemiseen ja mahdollisiin lisäoikeustoimiin. Myös muut sisällönhaltijat voivat ryhtyä rikos- tai siviilioikeudellisiin toimiin käyttäjää vastaan. Tällaisessa tapauksessa käyttäjä myöntää vastuuvapauden EA:lle, sen tytäryhtiöille, yhteistyökumppaneille, siihen sidoksissa oleville yhtiöille, työntekijöille, virkailijoille, johtajille tai välittäjille ja hyvittää näille mahdolliset vahingot.
Kun käyttäjä lähettää mitä tahansa sisältöä palveluun (tai mille tahansa sen Internet-sivulle tai ilmoitustaululle) tai EA:lle, hän samalla myöntää EA:lle täyden ja peruuttamattoman oikeuden lainata, uudelleen asettaa, käyttää, uudelleen tuottaa, muokata, levittää, siirtää, lähettää, tai muuten välittää, julkisesti näyttää ja esittää tuota sisältöä missä tahansa muodossa, missä tahansa paikassa käyttäjän jäsennimen yhteydessä tai ilman sitä EA:n harkinnan mukaan ja ilman minkäänlaista erillistä ilmoitusta tai korvausta käyttäjälle.
EA-ohjelmisto
Jotkin Palveluun liittyvät pelit saattavat vaatia EA:n tai sen lisenssinhaltijoiden ohjelmiston ("EA-ohjelmisto") lataamista tietokoneeseen. EA antaa asiakkaalle rajoitetun, ei-yksinomaisen käyttöoikeuden käyttää EA-ohjelmistoa Palvelun käyttämistä varten. Asiakas ei saa myöntää EA-ohjelmiston käyttöoikeutta eteenpäin eikä veloittaa toisia EA-ohjelmiston käyttämisestä. Mitään EA-ohjelmistoa ei saa käyttää mihinkään muuhun tarkoitukseen. Asiakas ei saa kääntää EA-ohjelmistoja, selvittää niiden valmistustapaa, purkaa EA-ohjelmistoja lähdekoodiksi, hajottaa tai muuten selvittää EA-ohjelmistojen koodia yleisesti ymmärrettävään muotoon, eikä EA-ohjelmistosta saa tehdä sovelluksia. EA-ohjelmistoa ei saa muokata eikä käyttää sellaisella tavalla, johon EA ei ole antanut kirjallista käyttöoikeutta. EA ei ole ehkä tuottanut tekniikoita samanlaisina eri laiteympäristöihin, joten suorituskyky sekä jotkin EA:n tuottamat ominaisuudet saattavat vaihdella tietokoneen ja muiden laitteiden perusteella.
EA TAI SEN JÄLLEENMYYJÄT EIVÄT OLE MISSÄÄN VASTUUSSA MISTÄÄN TAPAHTUMISTA, JOTKA LIITTYVÄT EA-OHJELMISTON KÄYTTÖÖN (MUKAAN LUKIEN MUUN MUASSA ERITYISET TAI SATUNNAISET VAHINGOT TAI TIETOKONEEN LAITTEISTOLLE TAI OHJELMISTOLLE AIHEUTUNEET VAHINGOT), JOTEN KAIKKI KÄYTTÄMISESTÄ AIHEUTUVAT RISKIT (MUKAAN LUKIEN RAJOITUKSETTA KAIKKI TIETOKONEEN LAITTEISTOLLE TAI OHJELMISTOLLE AIHEUTUNEET VAHINGOT) JÄÄVÄT ASIAKKAAN VASTUULLE.
EA-ohjelmisto saattaa olla Yhdysvaltain vientimääräysten alainen. Ladatessaan EA-ohjelmiston EA:lta asiakas takaa, ettei sijaitse sellaisessa maassa eikä vie EA-ohjelmistoa sellaiselle henkilölle tai sellaiseen paikkaan, joka kuuluu Yhdysvaltain vientisaarron piiriin.
Takuun ja vastuun rajoitukset
ASIAKAS HYVÄKSYY, ETTÄ PALVELUN, EA-OHJELMISTON JA INTERNETIN KÄYTTÖÖN LIITTYVÄT RISKIT JÄÄVÄT KÄYTTÄJÄN VASTUULLE. PALVELU, EA-OHJELMISTO, EA-TUOTTEET SEKÄ MUIDEN VALMISTAJIEN PALVELUT JA TUOTTEET TOIMITETAAN ASIAKKAAN KÄYTTÖÖN "SELLAISINAAN" JA "SAATAVUUDEN MUKAAN" ILMAN MINKÄÄNLAISIA TAKUITA, JOKO ILMAISTUJA TAI OLETETTUJA, LUKUUN OTTAMATTA LAIN MUKAAN PAKOLLISIA TAKUITA. EA TOIMITTAA PALVELUN KAUPALLISEN HYÖDYN PERUSTEELLA EIKÄ TAKAA, ETTÄ ASIAKAS VOISI KÄYTTÄÄ PALVELUA JUURI HALUAMASSAAN PAIKASSA TAI HALUAMAANSA AIKAAN, TAI ETTÄ EA:N KAPASITEETTI PALVELUA VARTEN OLISI RIITTÄVÄ KOKONAISUUDESSAAN TAI TIETYLLÄ MAANTIETEELLISELLÄ ALUEELLA.
ASIAKAS HYVÄKSYY SEN, ETTÄ AINOA KORVAUS RIITATILANTEESSA EA:N TAI SEN LISENSSINHALTIJAN KANSSA ON PALVELUN KÄYTÖN LOPETTAMINEN JA TILIN PERUUTTAMINEN. ASIAKAS HYVÄKSYY SEN, ETTÄ EA SEKÄ SEN TYTÄRYHTIÖT, LISENSSINHALTIJAT JA OSAKKAAT EIVÄT OLE VASTUUSSA MISTÄÄN TOIMINNASTA TAI TOIMIMATTA JÄTTÄMISESTÄ, JOKA LIITTYY KÄYTÖKSEEN, KOMMUNIKAATIOON TAI SISÄLTÖÖN PALVELUSSA TAI PALVELUN WEB-SIVUSTOILLA TAI ILMOITUSTAULUILLA TAI MINKÄ TAHANSA EA-OHJELMISTON KÄYTTÖÖN. MISSÄÄN TAPAUKSESSA EA:N TAI SEN TYTÄRYHTIÖIDEN, LISENSSINHALTIJOIDEN, OSAKKAIDEN, TYÖNTEKIJÖIDEN, VIRKAILIJOIDEN TAI JOHTAJIEN (KOLLEKTIIVISESTI "EA:N OSAKKAIDEN") VASTUU ASIAKKAALLE EI YLITÄ ASIAKKAAN EA:LLE MAKSAMAA HINTAA PALVELUSTA. MISSÄÄN TAPAUKSESSA EA TAI EA:N OSAKKAAT EIVÄT OLE VASTUUSSA VÄLILLISISTÄ TAI SATUNNAISISTA VAHINGOISTA, JOTKA AIHEUTUVAT SIITÄ, ETTÄ ASIAKAS KÄYTTÄÄ PALVELUA, EA-OHJELMISTOA TAI INTERNETIÄ TAI MISTÄÄN MUUSTA VAATIMUKSESTA, JOKA LIITTYY MILLÄÄN TAVALLA ASIAKKAAN KÄYTTÄMÄÄN PALVELUUN TAI JÄSENYYTEEN. KOSKA JOTKIN VALTIOT TAI LAINKÄYTTÖALUEET EIVÄT SALLI VÄLILLISTEN TAI SATUNNAISTEN VAHINKOJEN VAHINGONKORVAUSVASTUUN POISSULKEMISTA TAI RAJOITTAMISTA, EA:N JA EA:N OSAKKAIDEN VASTUU RAJOITTUU TÄLLAISISSA VALTIOISSA JA TÄLLAISILLA LAINKÄYTTÖALUEILLA SOVELLETTAVAN LAIN PAKOTTAVIEN SÄÄDÖSTEN MÄÄRITTÄMÄÄN VASTUUSEEN. EA EI KANNATA TAI TAKAA MITÄÄN MUIDEN VALMISTAJIEN TUOTTEITA TAI PALVELUITA, JOTKA OVAT SAATAVILLA PALVELUN KAUTTA, EIKÄ OSALLISTU TAI OLE MILLÄÄN TAVALLA VASTUUSSA ASIAKKAAN JA MUIDEN VALMISTAJIEN TUOTTEIDEN TAI PALVELUIDEN TOIMITTAJIEN VÄLISISTÄ LIIKETOIMISTA.
Vahingonkorvaus
Käyttäjä lupaa EA:n niin pyytäessä puolustaa EA:ta ja sen yhteistyökumppaneita, tytäryhtiöitä, työntekijöitä, urakoitsijoita, virkailijoita, johtajia, myyjiä ja sisällöntuottajia sekä hyvittää näille mahdolliset vahingot, myöntää näille vapauden kaikesta vastuusta, vaateista ja kuluista mukaan lukien asianajajien palkkiot, jotka ovat aiheutuneet tämän Jäsenyyssopimuksen sääntöjen rikkomisen aiheuttamasta ristiriitatilanteesta, josta vastuussa on käyttäjä tai joku käyttäjän tiliä käyttänyt henkilö. EA pidättää itsellään oikeuden halutessaan ja omalla kustannuksellaan ottaa yksin hoidettavakseen sellaisen tapauksen puolustuksen ja hoidon, jossa käyttäjä muutoin olisi vahingonkorvausvelvollinen. Tällaisessa tapauksessa käyttäjällä ei ole enää jatkovelvollisuutta korvata vahinkoja EA:lle. Tämä kappale säilyy lainvoimaisena vielä tämän sopimuksen purkamisen jälkeenkin.
Päivitykset ja muutokset
EA voi päivittää tai korjata tätä Jäsenyyssopimusta minä tahansa ajankohtana. Liittymällä palvelun jäseneksi käyttäjä hyväksyy EA:n oikeuden halutessaan muuttaa Jäsenyyssopimuksen ehtoja. Jos Jäsenyyssopimuksen ehtoja korjataan, muutokset astuvat voimaan kolmekymmentä (30) päivää sen jälkeen, kun korjaukset on asetettu nähtäville palveluun. Käyttäjä hyväksyy velvollisuudekseen käydä säännöllisesti lukemassa Jäsenyyssopimus mahdollisten korjausten varalta. Jäsenyyssopimusta voi milloin tahansa käydä tarkastelemassa palvelussa napsauttamalla ”Lisätietoja”-osion linkkiä Jäsenyyssopimus. Jos käyttäjä jatkaa palvelun käyttöä sen jälkeen, kun kolmekymmentä (30) päivää on kulunut siitä, kun korjattu Jäsenyyssopimus on asetettu palveluun, EA tulkitsee sen tarkoittavan, että käyttäjä hyväksyy muutokset. Jos käyttäjä ei hyväksy muutoksia tai mitä tahansa tämän Jäsenyyssopimuksen ehtoa, hänen ainoa ratkaisukeinonsa on oman tilinsä sulkeminen.
Tilin sulkeminen
Sekä käyttäjällä että EA:lla on oikeus milloin tahansa keskeyttää tai sulkea tili. Käyttäjän tulee ymmärtää ja hyväksyä, että EA:n ja käyttäjän välisessä ristiriitatilanteessa käyttäjän ainoa oikeus ja ratkaisukeino on oman tilinsä sulkeminen. Tämä sisältää, mutta ei rajoitu niihin, kaikki ristiriitatilanteet, jotka aiheutuvat: (1) mistä tahansa tämän Jäsenyyssopimuksen ehdosta tai EA:n sopimusta koskevasta tulkinnasta tai sopimusta koskevasta toimesta; (2) mistä tahansa EA:n käytännöstä tai toimesta mukaan lukien EA SPORTS™:in yksityisyyden suoja –sopimus, tai mistä tahansa EA:n näitä sopimuksia koskevasta toimesta tai tulkinnasta; (3) palvelun välityksellä saatavasta sisällöstä tai mistä tahansa palvelun välityksellä saatavan sisällön muutoksesta; (4) käyttäjän kykeneväisyydestä kirjautua ja/tai käyttää palvelua; tai (5) maksujen, lisämaksujen, asiaankuuluvien verojen, laskutuskäytäntöjen määrästä tai muodosta tai mistä tahansa muutoksesta maksuissa, asiaankuuluvissa veroissa, lisämaksuissa tai laskutuskäytännöissä.
Käyttäjä voi sulkea tilinsä ilmoittamalla siitä EA:n asiakaspalveluun tavalla, josta kerrotaan tarkemmin palvelun osiossa Laskutus ja tilaus. EA pidättää itsellään oikeuden veloittaa käyttäjän tililtä EA:lle kuuluvat maksut, lisämaksut ja kulut ennen tilin sulkemista. Lisäksi käyttäjä on yksin vastuussa kaikista maksuista, jotka aiheutuvat käyttäjän kolmatta osapuolta edustavilta myyjiltä tai sisällöntuottajilta ennen tilinsä sulkemista tilaamista tuotteista tai palveluista. Tapauksissa, joissa käyttäjän tili suljetaan tai perutaan, mitään maksuja (mukaan lukien tilausmaksut) ei palauteta, eikä käyttäjän ansaitsemaa Internet-aikaa tai muita etuja, kuten Internet-pelin pisteitä, siirretä enää käyttäjälle, muuteta rahaksi tai muutoin korvata. Jos tilillä on myöhästyneitä tai laiminlyötyjä maksuja tai keskeneräisiä asioita EA:n kanssa, maksut täytyy hoitaa ja keskeneräiset asiat sopia ennen kuin EA sallii saman käyttäjän rekisteröityä uudelleen.
Muut ehdot
Käyttäjän tulee hyväksyä, että tämä Jäsenyyssopimuksen ei ole tarkoitus luovuttaa eikä se luovuta mitään oikeuksia tai lupia kenellekään muulle kuin sopimuksen hyväksyneelle käyttäjälle, EA:lle ja EA:n tytäryhtiöille, yhteistyökumppaneille, työntekijöille, urakoitsijoille, virkailijoille, johtajille, myyjille ja sisällöntuottajille. Käyttäjä myös ymmärtää ja hyväksyy, että EA SPORTS™:in yksityisyyden suoja –sopimuksen tai EA:n toimien tuon sopimuksen kohtien ylläpitämiseksi ei ole tarkoitus luovuttaa eivätkä ne luovuta mitään oikeuksia tai lupia kenellekään. Jos jokin tämän sopimuksen kohta osoittautuu pätemättömäksi tai mahdottomaksi saattaa toteen, tulkitaan kyseistä kohtaa asianmukaisen lain vaatimalla tavalla, jotta voidaan selvittää mahdollisimman tarkkaan sopimusosapuolten alkuperäiset tarkoitukset, ja sopimuksen muut kohdat jäävät täysin lainvoimaisiksi. Tätä sopimusta ja käyttäjän jäsenyyttä palvelussa ohjaavat Yhdysvaltain Kalifornian osavaltion lait, pois lukien sen lakiristiriitaa koskevat säädökset. Kuten yllä mainittiin, käyttäjän käytöstä palvelussa koskevat paikalliset, osavaltiokohtaiset, kansalliset ja kansainväliset lait. Käyttäjä nimenomaisesti hyväksyy, että yksinomainen tuomiovalta kaikissa EA:ta koskevissa tai jollakin tavalla käyttäjän palvelun käyttöön liittyvissä vaateissa tai ristiriitatilanteissa on Pohjois-Kalifornian oikeuslaitoksella, ja lisäksi käyttäjä nimenomaisesti myöntää henkilökohtaisen tuomiovaltansa käytön Pohjois-Kalifornian oikeusistuimelle, kun kyseessä on mikä tahansa tällainen kiista mukaan lukien mikä tahansa vaade, johon liittyy EA, sen yhteistyökumppani, tytäryhtiö, työntekijä, urakoitsija, virkailija, johtaja, myyjä tai sisällöntuottaja.
Käyttäjä lupaa noudattaa Yhdysvaltain ja muita asiaankuuluvia maastavientiä koskevia lakeja ja olla kuljettamatta, elektronisesti tai muuten, mitään sisältöä tai ohjelmistoa, jota koskettavat mainittujen lakien rajoitukset, mainittujen lakien kieltämiin kohdemaihin hankkimatta ensin hallitukselta tarvittavia lupia ja noudattamalla niitä sitten tarkasti. Käyttäjä lupaa lisäksi ettei lähetä palveluun tai millekään palvelun Internet-sivustolle tai ilmoitustaululle mitään tietoa tai ohjelmistoa, jota ei saa viedä maasta (mukaan lukien tietyt salausohjelmistot, mutta ei rajoittuen niihin), ilman että ensin hankkii teolle hallitukselta kirjallisen luvan.
”Muut ehdot” -kohdan vakuutukset ja sitoumukset säilyvät lainvoimaisina tämän sopimuksen purkauduttua.
© 2003 Electronic Arts Inc. Kaikki oikeudet pidätetään. Tämä tuote sisältää Macromedia, Inc.:n Macromedia Shockwave™ Player- ja Macromedia Flash™ Player -ohjelmistoa. Copyright © 1995-2003 Macromedia, Inc. Kaikki oikeudet pidätetään. Macromedia, Shockwave ja Flash ovat Macromedia, Inc.:n tavaramerkkejä. Kaikkien muiden tavaramerkkien oikeudet ovat niiden omistajilla.